
      ДОКЛАДНА ЗАПИСКА

ОТ ДИМИТЪР НИКОЛОВ

КМЕТ НА ОБЩИНА БУРГАС
ОТНОСНО: Създаване на общинско предприятие „Международен младежки културен център“ (ММКЦ)  
УВАЖАЕМИ ОБЩИНСКИ СЪВЕТНИЦИ,
Община Бургас е в процес на изпълнение на проект BGLD-2.001-0002  "Създаване на Младежки международен център Бургас“, финансиран по програма „Местно развитие, намаляване на бедността и подобрено включване на уязвими групи“, съфинансирана от Финансовия механизъм на Европейското икономически пространство (ФМ на ЕИП) 2014-2021 г. 

Основната цел на проекта е да се подобри качеството на живот на младежите на територията на Бургас, включително и тези в риск и неравностойно положение, чрез изграждането на Младежки международен център, покриващ високи стандарти на Съвета на Европа за младежка работа и предоставящ качествени, разнообразни и комплексни услуги за младежкия сектор. 
Към настоящия момент сградата на центъра е изградена, оборудвана, обзаведена и въведена в експлоатация. Назначеният по проекта екип предвижда да реализира неизпълнените обучения, кампании и други младежки дейности и събития до края на първото четиримесечие на бюджетната 2024 година (30.04.2024 година), с което приключва проекта.

С цел осигуряване устойчивост по проекта с Решение на Общински съвет -Бургас по т. 2 от Протокол № 3 /27.11.2019 година беше дадено съгласие и беше прието:

- собствеността и предназначението на Младежкия международен център Бургас и оборудването, обект на финансиране, да не се променя за период от поне 5 години след одобрение на финалния отчет по проекта и в рамките на този период да се използва за целите на проекта; 

- сградата и оборудването по време на изпълнението и за период от поне 5 години след одобрение на финалния отчет на проекта да бъдат застраховани в лицензирана в България компания, срещу обичайните застрахователни рискове (като кражба, пожар и др.); 

- да бъде осигурен достатъчен ресурс за поддръжка на Младежки международен център Бургас и оборудването за период от поне 5 години след одобрение на финалния доклад по проекта. 

Предвид изложеното, е целесъобразно да се създаде общинско предприятие „Международен младежки културен център“ (ММКЦ), което да обедини ефективно и качествено осъществяване на дейности по насърчаване и подобряване на цялостното развитие на младите хора в Община Бургас в различни аспекти – личен, социален, културен и икономически.
Съгласно чл. 52 от Закона за общинската собственост, общинското предприятие е специализирано звено на общината за изпълнение на местни дейности и услуги, финансирани от общинския бюджет. То се създава, преобразува и закрива с решение на общинския съвет. Общинското предприятие осъществява дейността си въз основа на правилник, приет от общинския съвет. С правилника се определят предметът на дейност, структурата, управлението, численият състав и правата и задълженията на предприятието по отношение на предоставеното му общинско имущество.

Предметът на дейност на предприятието ще е провеждане на политиката на Община Бургас в областта на младежките дейности; изпълняване стратегията на Община Бургас в областта на младежка политика; съдействие за развитието на гражданското общество в лицето на младите хора, при зачитане и упражняване на секторните младежки политики, залегнали в Европейската харта за участието на младите хора в живота на Община Бургас; поддържане и развиване на  местното младежко самоуправление в лицето на ученически съвети, студентски съвети и местни младежки организации и неформални младежки обединения; установяване и поддържане на  взаимоотношения на местно и национално ниво с образователни заведения, браншови организации и други институции с цел подпомагане на личностната реализация и професионалното ориентиране на младите хора на територията на Община Бургас; насърчаване на международното сътрудничество в рамките на младежкия сектор, като може да има ролята на домакин на международни дейности, да участва в по-широки международни рамки за сътрудничество и да прилага и разпространява добрите практики на организации като Съвета на Европа, Европейския съюз, Организацията на обединените нации (ООН), и др.; предоставяне на  информация и актуални възможности за реализация по общински, национални и европейски младежки програми (Национална програма за младежта, Национална програма за изпълнение на младежки дейности, „Еразъм+“, Европейски корпус за солидарност, дейности на Съвета на Европа и др.); Осъществяване на  възмездни услуги, включени в Наредба за определянето и администрирането на местните такси и цени на услуги на територията на Община Бургас по Приложение № 6.
Заедно с това ММКЦ ще предлага възможности както на младите, така и на хора от всички възрастови групи за достъп до разнообразни културни събития, така и за създаване и представяне на културно съдържание. 
Създаването на предприятието е в синхрон с целите и мерките, заложени в Стратегическите приоритет на Програмата за демографско развитие на Община Бургас 2030 за поставянето на младите хора в центъра на системите за подкрепа и осигуряване на качественото им обучение, образование и пълноценна реализация в Бургас. 

Общинско предприятие „Международен младежки културен център“  се създава с цел: насърчаване и подобряване на цялостното развитие на младите хора в различни аспекти – личен, социален, икономически; насърчаване ангажираността на младите хора в демократичните процеси и гражданското общество, в т.ч. разбиране за световна и европейска принадлежност както и младежко овластяване; генериране на иновативни идеи и тяхното осъществяване в сферата на предприемачеството и кариерно развитие; насърчаване на заетостта и подкрепата за млади хора, които не учат, не работят и не се обучават (NEETs); осигуряване на младежка среда, където младите хора се чувстват част от единна общност и която развива културата, творчеството, уменията в сферата на различните изкуства и стимулира здравословен и природощадящ начин на живот; предоставяне на младежки пространства за срещи и диалог, където се обменят и обогатяват идеи, знания и опит чрез методите на неформалното образование; стимулиране на доброволчество;

Визираните дейности и услуги са безспорно от местен характер, предназначени за задоволяване потребностите на общината и нейното население и подлежат на финансиране от общинския бюджет.

Общинското предприятие ще бъде звено на общинска бюджетна издръжка.  

Проектът на Правилник за организацията и дейността на Общинско предприятие „Международен младежки културен център“ е съобразен с европейското законодателство - Регламент (ЕО) №1082/2006 г. на Европейския парламент и на Съвета и Европейската харта за местно самоуправление, както и с разпоредбите и целите на националното и местно законодателство.

В съответствие с разпоредбата на чл. 26, ал. 4 от Закона за нормативните актове, предложеният проект на Правилник за организацията и дейността на Общинско предприятие  е публикуван на интернет - страниците на Община Бургас и на портала за обществени консултации с наименование: „Международен център за младежко образование, наука и култура“ (МЦ МОНК). 
Предвид факта, че изпълнението на проект BGLD-2.001-0002  „Създаване на Младежки международен център Бургас“, финансиран по програма „Местно развитие, намаляване на бедността и подобрено включване на уязвими групи“, съфинансирана от Финансовия механизъм на Европейското икономически пространство (ФМ на ЕИП) 2014-2021 г. приключва на 30.04.2024 година, поради което е необходимо да се изпълни задължението за осигуряване на устойчивост по проекта като се създаде общинско предприятие – второстепенен разпоредител с бюджет, е предоставен 14- дневен срок за предложения и становища по проекта на Правилника. В този срок постъпиха следните предложения и мнения:

1. Предложение от група младежи за промяна на наименованието на предприятието. В него се посочва, че центърът е мястото, в което младежите се чувстват свободни да изразяват себе си, да бъдат чути, да създават нови приятелства и да научават нови неща. Предлагат предприятието да се именува „Международен младежки културен център“, като двата младежки центъра (ММЦ и МКЦ) ще бъдат едно цяло и запазва идентичността на двата центъра.     

Предложението на младежите е възприето, то съответства на изпълнявания проект, освен това свободните инициативи на младежите следва да се уважават и поощряват.  
2. Мнение от гражданка, съпътствано с предложения относно наименованието и формата, под която да съществува центърът.

Предлага се: „Наименованието на Общинското предприятие да бъде: „Общински център; Общински културен институт; Общински културен институт Бургос като старото име на Бургас или защо пък не като старото име на комплекса или като някой от неговите основатели и същото да бъде културен институт“
 
Предложението за наименование не кореспондира с изискванията на проекта, в изпълнение на който се създава предприятието. Съгласно изискванията на управляващия орган за доказване устойчивостта на проекта Наименованието на предприятието следва да съдържа в себе си наименованието на проекта. Направените от гражданката предложения не само не съответстват на това, но към тях може да бъде отнесен и всеки един културен институт. Последният създаден културен институт, регистриран в Министерство на културата от Община Бургас е „Авиомузей – гр. Бургас“.

Създаването на културен институт по реда на ЗЗРК към настоящия момент ще постави в неизпълнение община Бургас по отношение поетите ангажименти по проекта.

За пълнота на обосновката за неприемане на тези предложения следва да се отбележи, че при разглеждане възможностите за изпълнение на проекта са обсъдени всички възможности, които дава законодателството, включително и Законът за закрила и развитие на културата. Именно поради това задълбочено изследване, познатия на администрацията ред за създаване на културен институт и невъзможността това да се случи в срок до 30.04.2024 г. е избрано проектът да продължи дейността си под форма на специализирано звено на общинска бюджетна издръжка – по смисъла на чл.52 от Закона за общинската собственост. След приключилото обществено обсъждане, справка за постъпилите предложения с обосновка за неприетите е публикувана на портала за обществени консултации и на сайта на Община Бургас.
При внасяне на предложението за разглеждане от общински съвет Бургас бяха прецизирани допълнени разпоредбите на правилника, така че да съответстват на дейността, която предприятието ще извършва в областта на културата, а именно: предоставяне възможности за провеждане на културни прояви и инициативи с международно, национално, регионално и общинско значение, както и условия за създаване на качествено и разнообразно културно съдържание, подпомагане дейността на клубове, клубни обединения, школи и любителски състави в сферата на културата.
Предвид изложеното и на основание чл. 21, ал. 1, т.2, т. 8 и ал. 2, от Закона за местното самоуправление и местната администрация, във вр. с чл. 52, ал. 3 и ал. 4 от Закон за общинската собственост, предлагам, Общински съвет – Бургас да приеме следните 
Р Е Ш Е Н И Я :

 1. Създава общинско предприятие „Международен младежки културен център“ (ММКЦ);
2. Предприятието има за предмет следните дейности:
2.1. Провеждане на политиката на Община Бургас в областта на младежките дейности;

2.2. Изпълнява стратегията на Община Бургас в областта на младежка политика за постигане на демографските приоритети на Общината;
2.3. Съдейства за развитието на гражданското общество в лицето на младите хора, при зачитане и упражняване на секторните младежки политики, залегнали в Европейската харта за участието на младите хора в живота на Община Бургас;
2.4. Поддържа и развива местното младежко самоуправление в лицето на ученически съвети, студентски съвети и местни младежки организации, и други неформални младежки обединения;

2.5. Установява и поддържа взаимоотношения на местно и национално ниво с образователни и научни заведения, браншови организации и други институции с цел подпомагане на личностната реализация, и професионалното ориентиране на младите хора на територията на Община Бургас;

2.6. Насърчава международното сътрудничество в рамките на младежкия сектор, като може да има ролята на домакин на международни дейности, да участва в по-широки международни рамки за сътрудничество и да прилага и разпространява добрите практики на организации като Съвета на Европа, Европейския съюз, Организацията на обединените нации (ООН) и др.;
2.7. Предоставя информация и актуални възможности за реализация по общински, национални и европейски младежки програми и проекти (Национална програма за младежта, Национална програма за изпълнение на младежки дейности, „Еразъм+“, Европейски корпус за солидарност, дейности на Съвета на Европа и др.);
2.8. Предоставя възможности за провеждане на културни прояви и инициативи с международно, национално, регионално и общинско значение, както и условия за създаване на качествено и разнообразно културно съдържание, подпомага дейността на клубове, клубни обединения, школи и любителски състави в сферата на културата;
2.9. Осъществява възмездни услуги, включени в Наредба за определянето и администрирането на местните такси и цени на услуги на територията на Община Бургас;
2.10. Предприятието може да извършва допълнителни дейности, включително стопански, когато са свързани с основната му дейност и служат за постигане на основните му цели.
3. Приема правилник за организацията и дейността на общинско предприятие „Международен младежки културен център“ (ММКЦ), съгласно приложения проект, неразделна част от настоящото решение. 
3.1. Утвърждава организационно - управленска структура и числен състав на общинско предприятие „Международен център за младежко образование, наука и култура“, съгласно Приложение 1 към Правилника;

3.2. Предоставя за стопанисване и управление на ОП „Международен младежки културен център“, описани в Приложение 2 към Правилника;
4. Определя ОП „Международен младежки културен център“ като второстепенен разпоредител с бюджет, като допълва с него списъка с второстепенни разпоредители на Община Бургас за 2024 г., одобрен с решение по т.34 от Протокол №7 от заседание на Общински съвет-Бургас, проведено на 14.02.2024 г.  

5. Определя бюджет на ОП „Международен младежки културен център“ за 2024 г. в размер на 700 000 лв., в т.ч.: фонд работна заплата, обезщетения и осигуровки – 402 000 лв.; издръжка – 298 000 лв. 

6. Считано от 01.05.2024 г. закрива второстепенния разпоредител Младежки културен център гр. Бургас, като дейността му се поема от новосъздаденото ОП „Международен младежки културен център“.

7.   Трудовите правоотношения с работниците и служителите на Младежки културен център, гр. Бургас да бъдат уредени по реда на чл.123 от Кодекса на труда чрез прехвърлянето им в новосъздаденото Общинско предприятие.

8. Допуска предварително изпълнение на решението на основание чл.60, ал.1 от Административнопроцесуалния кодекс, за да бъде изпълнено изискването проектът да приключи до края на първото четиримесечие на бюджетната 2024 година. 
Приложение: Проект на Правилник на общинското предприятие ведно с Приложения № 1 и № 2, справка за постъпилите предложения.

ДИМИТЪР НИКОЛОВ

Кмет на Община Бургас

П Р А В И Л Н И К

ЗА ОРГАНИЗАЦИЯТА И ДЕЙНОСТТА НА ОБЩИНСКО ПРЕДПРИЯТИЕ „МЕЖДУНАРОДЕН МЛАДЕЖКИ КУЛТУРЕН ЦЕНТЪР“

I. ОБЩИ ПОЛОЖЕНИЯ

Чл. 1. Този правилник урежда дейността, структурата, управлението, числения състав и организацията на работа в Общинско предприятие „Международен младежки културен център“ (ММКЦ), наричано по-нататък в правилника „Предприятието”, както и реда и условията за ползване на предоставената му собственост.

Чл. 2. (1) Общинско предприятие „Международен младежки културен център“ (ММКЦ), е създадено на основание чл. 52 и следващите от Закона за общинската собственост.
(2) Общинско предприятие „Международен младежки културен център“ се създава, преобразува и закрива с решение на Общински съвет – Бургас. 

(3) Адрес на управление на Предприятието е гр. Бургас 8011, ж.к. „Меден рудник“, ул.“Апостол войвода“ № 15, електронен адрес: office@yicburgas.bg, интернет сайт: www.yicburgas.bg
Чл. 3. Предприятието осъществява дейността си въз основа на настоящия Правилник и в съoтветствие със заложените в годишния бюджет на Община Бургас бюджетни средства за неговата издръжка. 

II.  ПРЕДМЕТ НА ДЕЙНОСТ
Чл. 4. Предприятието има за предмет следните дейности:

1. Провеждане на политиката на Община Бургас в областта на младежките дейности;

2. Изпълнява стратегията на Община Бургас в областта на младежка политика за постигане на демографските приоритети на Общината;
3. Съдейства за развитието на гражданското общество в лицето на младите хора, при зачитане и упражняване на секторните младежки политики, залегнали в Европейската харта за участието на младите хора в живота на Община Бургас;
4. Поддържа и развива местното младежко самоуправление в лицето на ученически съвети, студентски съвети и местни младежки организации, и други неформални младежки обединения;

5. Установява и поддържа взаимоотношения на местно и национално ниво с образователни и научни заведения, браншови организации и други институции с цел подпомагане на личностната реализация, и професионалното ориентиране на младите хора на територията на Община Бургас;

6. Насърчава международното сътрудничество в рамките на младежкия сектор, като може да има ролята на домакин на международни дейности, да участва в по-широки международни рамки за сътрудничество и да прилага и разпространява добрите практики на организации като Съвета на Европа, Европейския съюз, Организацията на обединените нации (ООН) и др.;
7. Предоставя информация и актуални възможности за реализация по общински, национални и европейски младежки програми и проекти (Национална програма за младежта, Национална програма за изпълнение на младежки дейности, „Еразъм+“, Европейски корпус за солидарност, дейности на Съвета на Европа и др.);
8.  Предоставя възможности за провеждане на културни прояви и инициативи с международно, национално, регионално и общинско значение, както и условия за създаване на качествено и разнообразно културно съдържание, подпомага дейността на клубове, клубни обединения,  школи и любителски състави в сферата на културата;

9. Осъществява възмездни услуги, включени в Наредба за определянето и администрирането на местните такси и цени на услуги на територията на Община Бургас;
10. Предприятието може да извършва допълнителни дейности, включително стопански, когато са свързани с основната му дейност и служат за постигане на основните му цели.
III. ЦЕЛИ И ДЕЙНОСТИ НА ПРЕДПРИЯТИЕТО
Чл. 5. (1) Предприятието предоставя широк спектър от услуги, насочени, както приоритетно към за младежи на възраст 15 - 35 години, така и към всички участници в организираните от него мероприятия.

(2) Дейностите са насочени към постигането на следните цели:

1. Насърчаване и подобряване на цялостното развитие на младите хора в различни аспекти – личен, социален, икономически;

2. Насърчаване ангажираността на младите хора в демократичните процеси и гражданското общество, в т. ч. разбиране за световна и европейска принадлежност, както и младежко овластяване;

3. Генериране на иновативни идеи и тяхното осъществяване в сферата на предприемачеството и кариерното развитие;

4. Насърчаване на заетостта и подкрепата за млади хора, които не учат, не работят и не се обучават (NEETs);
5. Осигуряване на младежка среда, където младите хора се чувстват част от единна общност, която развива културата, творчеството и стимулира здравословен и природощадящ начин на живо, включително чрез методите на неформалното образование;
6. Осигуряване на достъп до разнообразно културно съдържание, както и условия за създаване на качествен културен продукт, подпомагане дейността на клубове, клубни обединения, школи и любителски състави в сферата на културата;

7. Стимулиране на доброволчество.
IV. ФИНАНСИРАНЕ НА ПРЕДПРИЯТИЕТО
Чл. 6. Дейността на Предприятието се финансира от бюджета на Община Бургас, местни дейности по пълна бюджетна класификация за текущата бюджетна година, включително и чрез средства, оситурени по европейски, международни и други програми.   
Чл. 7. Периодичният контрол по изпълнение на утвърдения бюджет се осъществява от съответната финансова дирекция при Община Бургас.

Чл. 8. Цялостният контрол по изпълнение дейността на Предприятието се осъществява от Кмета на Община Бургас или от ресорен заместник-кмет.

Чл. 9. Предприятието осъществява счетоводната си дейност съгласно изискванията на Закона за счетоводството и утвърдената счетоводна политика на Община Бургас. Предприятието води отделна аналитична отчетност за приходите си и извършваната дейност.

Чл. 10. Годишните брутни приходи на Предприятието се установяват въз основа на годишен счетоводен отчет.

Чл. 11. Разходите на Предприятието са в рамките на утвърдения годишен бюджетен кредит.

Чл. 12. Реализираните приходи от дейността на Предприятието се внасят в бюджета на Община Бургас.
V.  УПРАВЛЕНИЕ, СТРУКТУРА И СЪСТАВ НА ПРЕДПРИЯТИЕТО
Чл. 13. (1). Предприятието се ръководи и представлява от директор, който се назначава от Кмета на Община Бургас. 
(2). Директорът на Предприятието е административно подчинен на Кмета на Община Бургас и на ресорен заместник-кмет.
Чл. 14. (1) Директорът организира, координира и контролира дейността на Предприятието съгласно действащото законодателство, решенията на Общинския съвет Бургас и заповедите на Кмета на Община Бургас, като: 
1. осъществява оперативното ръководство на Предприятието и управлява средствата му;

2. представлява Предприятието пред всички държавни и общински органи и институции, пред съдебните органи, пред банките, пред физически и юридически лица в страната и в чужбина, и пред всички трети лица;

3. осъществява сътрудничество с български и международни институции и организации по въпроси, свързани с дейността на Предприятието, след съгласуване с Кмета на Община Бургас;

4. осъществява връзка и координация с други държавни и общински органи, сродни организации и др.;

5. организира контрола върху финансово-счетоводната дисциплина и ефективното използване на финансовите и материални активи;

6. за осъществяване на своите правомощия, Директорът на Предприятието издава заповеди.

7. определя материалноотговорните лица и размера на тяхната отговорност за опазване, съхранение на предоставеното общинско имущество;

8. сключва, изменя и прекратява трудовите договори на служителите и обслужващия персонал, съгласно Кодекса на труда. Определя размера на индивидуалното трудово възнаграждение и другите материални стимули, в съответствие с наличните средства и нормативните изисквания.

9. утвърждава правилник за вътрешния трудов ред и вътрешни правила за работна заплата, изработва и утвърждава длъжностни характеристики на ръботниците и служителите на предприятието; организира разработването и утвърждава вътрешните актове за дейността на Предприятието, съгласно действащото законодателство;

10. изготвя поименно длъжностно щатно разписание и го представя за утвърждаване от Кмета на Община Бургас;

11. сключва договори, свързани с дейността на Предприятието;

12. дава отчет за дейността на Предприятието и за своята дейност пред Кмета на Община Бургас;

13. организира изготвянето, актуализирането и представянето на проект на бюджетна сметка за съответната година (прогноза за очакваните приходи и необходимите разходи за дейността му, за разходите, свързани с придобиването, управлението и разпореждането с активи - общинска собственост) пред Дирекция “Бюджет и финанси”, с копие до Дирекция “Икономика и стопански дейности”.
(2). Функциите на директора в негово отсъствие се изпълняват от заместник-директор или от определен от директора със заповед служител, за всеки конкретен случай и за срока на отсъствието му.
Чл. 15. (1) Организационно-управленската структура и численият състав на предприятието е съгласно Приложение № 1, неразделна част от настоящия правилник, а длъжностното разписание - от Кмета на общината.
(2) Длъжностното щатно разписание на Предприятието се утвърждава от Кмета на Община Бургас, по предложение на директора, в съответствие с приетата от Общински съвет – Бургас численост и е в пряка връзка с целите и задачите, произтичащи от предмета на дейност на общинското предприятие.

(3) Всяка промяна в длъжностното щатно разписание и в поименното разписание на длъжностите се представя в двуседмичен срок в Дирекция „Човешки ресурси” при Община Бургас.
 ПРАВА И ЗАДЪЛЖЕНИЯ ПО ОТНОШЕНИЕ НА ПРЕДОСТАВЕНОТО ОБЩИНСКО ИМУЩЕСТВО
Чл. 16. Предприятието извършва дейността си, чрез имуществото, предоставено с Решение на Общински съвет - Бургас, съгласно Приложение № 2, неразделна част от настоящия правилник.
Чл. 17. Предприятието има следните права и задължения по отношение на предоставеното имущество:

1. управлява предоставените му недвижими имоти - общинска собственост и събира приходите от такси, наеми, цени на услуги и други, свързани с тяхното ползване;

2. осъществява контрол по изпълнението на сключените от Община Бургас договори за имотите или части от тях, предоставени му за управление;

3. организира и управлява своевременното събиране на наемите и другите приходи от имотите, като създава необходимата за това техническа и счетоводна отчетност;

4. подготвя пълната документация, ведно със съответните действия за прекратяване или разваляне на сключените договори за предоставените му за управление имоти;

5. осъществява изпълнението на заповедите за изземване на предоставените му за управление недвижими имоти - общинска собственост, които се владеят или държат без правно основание от трети лица, не се използват по предназначение или необходимостта от тях е отпаднала;

6. създава условия за достъп и ползване на предоставените му за управление недвижими имоти - общинска собственост от физически и юридически лица, срещу заплащане на съответните такси, наеми и/или цени на услуги, определени от Общински съвет – Бургас;

7. своевременно представя информация в Дирекция “Управление на общинската собственост” при Община Бургас за свободни или освобождаващи се от наематели или ползватели имоти - общинска собственост, предоставени му за управление.

VI. ЗАКЛЮЧИТЕЛНИ РАЗПОРЕДБИ
§ 1.Този правилник се приема на основание чл. 52, ал. 3 от Закона за общинската собственост.

§ 2. За неуредените с този правилник въпроси се прилагат разпоредбите на действащото законодателство на Република България и подзаконовите нормативни актове на органите на местно самоуправление в Община Бургас.

§ 3. Правилникът влиза от 01.05.2024 г.  
§ 4. Настоящият правилник е приет с Решение по т. ………. От протокол № ……/2024г. на Общински съвет – Бургас.
Приложение № 1 към чл. 15, ал. 1

ОРГАНИЗАЦИОННО-УПРАВЛЕНСКА СТРУКТУРА И ЧИСЛЕН СЪСТАВ НА ОБЩИНСКОТО ПРЕДПРИЯТИЕ  
	№
	Длъжностни наименования
	Численост /бр./

	1
	Директор
	1

	2
	Зам. – директор по административната част
	1

	ОБРАЗОВАТЕЛНИ ПРОГРАМИ И ПРОЕКТИ

	3
	Младежки работници
	5

	4
	Ромски образователни медиатори
	2

	5
	Експерт програми и проекти
	0.5

	
	
	

	
	                             ТВОРЧЕСКИ ПРОГРАМИ И ПРОЕКТИ
	

	6
	Худ .ръководител - хор
	1

	7
	Музиковед
	0.5

	8
	Ръководител ФТА“Никола Гинов“
	0.5

	9
	Корепетитор
	0.5

	10
	Хормайстор
	1

	11
	Музикален ръководител
	1

	12
	Организатор
	1.5

	
	
	

	                                     АДМИНИСТРАЦИЯ

	13
	Главен счетоводител
	1

	14
	Специалист труд и работна заплата
	1

	15
	Касиер
	1

	16
	Домакин
	2

	17
	Работник, поддръжка
	1

	
	
	

	
	
	

	
	
	

	ОБЩО:
	21.5


Приложение № 2 към чл. 16
СПИСЪК НА ИМУЩЕСТВОТО – ОБЩИНСКА   СОБСТВЕНОСТ, КОЕТО СЕ ПРЕДОСТАВЯ ЗА УПРАВЛЕНИЕ И СТОПАНИСВАНЕ НА ОБЩИНСКОТО ПРЕДПРИЯТИЕ  
	№
	Имот
	Документ, удостоверяващ собствеността
	Вид собственост

	
	 
	 
	 

	1.
	 Дворно място от 3797/3916 кв.м. ид. ч. и изградената в него Административна сграда на три етажа (Младежки дом), със ЗП 1533 кв.м 


	 Акт за общинска собственост №1071 от 15.01.1999г.
	 Публична общинска собственост

	2.
	 УПИ IV, в кв.14, с пощ 3936 кв. м съответен на ПИ с идентификатор 07079.651.54 и изградената в него сграда (Младежки международен център) 
	 Акт за общинска собственост №10401 от 13.02.2024 г.
	 Публична общинска собственост

